בהמשך לכתבה על רוג'ריו סני, יש לי שאלה לגבי שני שוערים. האחד הוא כריסטיאן לוצ'טי, שמשחק כיום בבוקה ג'וניורס וכבש הרבה מאוד שערים בבאנפילד, והשני הוא פיטר שמייכל, שהבקיע גם במדי מנצ'סטר יונייטד וגם באסטון וילה. היכן הם ממוקמים ברשימת השוערים שכבשו הכי הרבה?
לוצ'טי באמת כבש לא מעט ו-19 השערים שלו, כולם במדי באנפילד, מעמידים אותו במקום ה-15 בכל הזמנים ברשימת המבקיעים מבין השוערים. שמייכל כבש שער זכור במיוחד במדי יונייטד נגד וולגוגרד בגביע אופ"א ב-1995, כשעלה להתקפה בדקה האחרונה (השער לא הספיק ליונייטד, שהודחה בשערי חוץ), אבל זה היה שערו היחיד בקבוצה. גם באסטון וילה כבש הדני שער בודד. בסך הכל כבש שמייכל 13 שערים, רובם בקבוצות הדניות בהן שיחק לפני הגעתו לאנגליה ב-1991.